TARYBOS BENDRIEJI VEIKSMAI 2008/307/BUSP

2008 m. balandžio 14 d.

dėl paramos Pasaulio sveikatos organizacijos veiklai laboratorijų biologinės saugos ir biologinio saugumo srityje, atsižvelgiant į Europos Sąjungos kovos su masinio naikinimo ginklų platinimu strategiją

EUROPOS SĄJUNGOS TARYBA,

atsižvelgdama į Europos Sąjungos sutartį, ypač į jos 14 straipsnį,

kadangi:

2006 m. kovo 20 d. Europos Sąjungos Taryba priėmė Bendrąją poziciją 2006/242/BUSP dėl 2006 m. Biologinių ir toksinių ginklų konvencijos (BTGK) peržiūros konferencijos (3) siekdama toliau remti BTWC universalumą ir skatinti sėkmingą peržiūros konferencijos (toliau – Šeštoji peržiūros konferencija) pabaigą. 2006 m. gruodžio mėn. įvykusioje Šeštojoje peržiūros konferencijoje ES skatino visas valstybes, kurios yra BTWC Šalys, visiškai laikytis BTWC nuostatų ir prireikus griežtinti nacionalines įgyvendinimo priemones, įskaitant baudžiamosios teisės aktus, bei patogeninių mikroorganizmų bei toksinų kontrolę pagal BTWC. ES taip pat pateikė darbinius dokumentus, be kita ko, dėl biologinės saugos ir biologinio saugumo.

Šeštojoje peržiūros konferencijoje taip pat buvo pažymėta, kad, atsižvelgiant į BTWC VII straipsnį, valstybių, kurios yra BTWC Šalys, nacionaliniu pasirengimu prisidedama prie tarptautinių pajėgumų, skirtų reaguoti į ligos protrūkius, be kita ko, kilusius tariamai panaudojus biologinius ar toksinius ginklus, juos tirti ir sušvelninti jų poveikį.

Šeštojoje peržiūros konferencijoje, atsižvelgiant į BTWC X straipsnį, valstybės, kurios yra BTWC Šalys, buvo paskatintos toliau stiprinti egzistuojančias tarptautines organizacijas ir tinklus, visų pirma susijusius su Pasaulio sveikatos organizacija (PSO), Maisto ir žemės ūkio organizacija (FAO), Tarptautiniu epizootijų biuru (OIE) ir Tarptautine augalų apsaugos konvencija (IPPC), jos buvo paragintos toliau remti ir (arba) gerinti nacionalinius bei regioninius pajėgumus, skirtus tirti, nustatyti, diagnozuoti infekcines ligas ir kitas galimas biologines grėsmes, ir su jomis kovoti, o valstybės, kurios yra BTWC Šalys, galinčios toliau tiesiogiai bei per tarptautines organizacijas remti pajėgumų kūrimo veiklą valstybėse, kurios yra BTWC Šalys, kurioms reikalinga pagalba infekcinių ligų priežiūros, nustatymo, diagnozės ir kovos su jomis bei su tuo susijusių tyrimų srityse, buvo primygtinai paragintos tai daryti.

2007 m. birželio 15 d. įsigaliojo Tarptautinės sveikatos priežiūros taisyklės (toliau – TSPT). Jose reglamentuojamas infekcinių ligų protrūkių judėjimas ir kontrolė bei reagavimas į juos neatsižvelgiant į jų kilmę ir reikalaujama, kad PSO valstybės narės sukurtų pagrindinius laboratorijų ir priežiūros pajėgumus, kurie sudarytų sąlygas TSPT įgyvendinimui. PSO sekretoriatas įsipareigoja remti PSO valstybes nares įgyvendinant nacionalinius planus dėl TSPT įgyvendinimo pasitelkiant PSO būstinę ir regioninius biurus, įskaitant PSO biurą Lione. PSO biologinės rizikos mažinimo valdymo programoje pateiktos rekomendacijos, kaip turėtų veikti laboratorijos vadovaudamosi normatyvinėmis gairėmis, organizuodamos seminarus ir mokymą biologinės saugos veiksmų ir laboratorijų biologinio saugumo srityse ir vadovaudamosi elgesio kodeksais patikimų gyvosios gamtos mokslinių tyrimų srityje. Be to, PSO sekretoriatas atlieka tam tikrą vaidmenį nustatant JT rekomendacijas dėl infekcinių medžiagų pervežimo. Pagal TSPT visuomenės sveikatos priežiūros laboratorijos atlieka vaidmenį užtikrinant pasirengimą biologinei, cheminei, radiologinei ir branduolinei grėsmei. Biologinės saugos ir laboratorijų biologinio saugumo sąvokų apibrėžtys pateikiamos PSO „Laboratorijų biologinės saugos vadove“ (3-asis leidimas, 2004) ir leidinyje „Biologinės rizikos valdymas: Laboratorijų biologinio saugumo vadovas“ (2006).

PRIĖMĖ ŠIUOS BENDRUOSIUS VEIKSMUS:

1 straipsnis

1. Siekdama, kad nedelsiant būtų praktiškai pritaikytos ES strategijos atitinkamos dalys, ES prisideda prie valstybių, kurios yra BTWC Šalys, Šeštojoje BTWC peržiūros konferencijoje priimtų sprendimų įgyvendinimo laikydamasi šių tikslų:

vykdant tarptautinį bendradarbiavimą šioje srityje skatinti biologinės rizikos mažinimo veiksmus ir ugdyti sąmoningumą, be kita ko, biologinės saugos, biologinio saugumo, biologinės etikos ir pasirengimo užkirsti kelią tyčiniam netinkamam biologinių medžiagų ir toksinų naudojimui klausimais;

2. Tam, kad būtų pasiekti 1 dalyje nurodyti tikslai, ES pristato projektus, kurie apima tokias priemones:

Minėtų projektų išsamus aprašymas pateikiamas šių bendrųjų veiksmų priede.

2 straipsnis

1. Pirmininkaujanti valstybė narė, kuriai padeda Generalinis sekretorius-vyriausiasis įgaliotinis, atsako už šių bendrųjų veiksmų įgyvendinimą. Komisija visokeriopai dalyvauja.

2. 1 straipsnio 2 dalyje nurodytas priemones techniškai įgyvendina PSO, įskaitant PSO biurą Lione.

PSO savo užduotis atlieka kontroliuojama Generalinio sekretoriaus-vyriausiojo įgaliotinio, kuris padeda pirmininkaujančiai valstybei narei. Šiuo tikslu Generalinis sekretorius-vyriausiasis įgaliotinis ir PSO sudaro būtinus susitarimus.

3. Pirmininkaujanti valstybė narė, kuriai padeda Generalinis sekretorius-vyriausiasis įgaliotinis ir Komisija pagal savo atitinkamą kompetenciją reguliariai informuoja vieni kitus apie šių bendrųjų veiksmų įgyvendinimą.

3 straipsnis

1. 1 straipsnio 2 dalyje nurodytoms priemonėms įgyvendinti skiriama orientacinė finansavimo suma yra 2 105 000 EUR, mokėtina iš Europos Bendrijų bendrojo biudžeto.

2. Išlaidos, kurios padengiamos 1 dalyje nurodyta suma, tvarkomos laikantis Bendrijos procedūrų ir taisyklių, taikomų Europos Sąjungos bendrajam biudžetui.

3. Komisija prižiūri, kad 2 dalyje nurodytos išlaidos, kurios bus teikiamos dotacijos forma, būtų tvarkomos tinkamai. Šiuo tikslu Komisija sudaro finansavimo susitarimą su PSO. Finansavimo susitarime numatoma, kad PSO turi užtikrinti ES indėlio matomumą, atitinkantį to indėlio dydį, įskaitant ES ekspertų dalyvavimu.

4. Komisija siekia, kad būtų kuo greičiau po šių bendrųjų veiksmų įsigaliojimo sudarytas 3 dalyje nurodytas finansavimo susitarimas. Ji informuoja Tarybą apie visus sunkumus, iškylančius to proceso metu, ir finansavimo susitarimo sudarymo datą.

4 straipsnis

Pirmininkaujanti valstybė narė, kuriai padeda Generalinis sekretorius-vyriausiasis įgaliotinis, praneša Tarybai apie šių bendrųjų veiksmų įgyvendinimą remdamasi PSO kas tris mėnesius parengiamomis ataskaitomis. Šios ataskaitos sudarys Tarybos vykdomo įvertinimo pagrindą. Komisija visokeriopai dalyvauja. Komisija praneša Tarybai apie šių bendrųjų veiksmų įgyvendinimo finansinius aspektus.

5 straipsnis

Šie bendrieji veiksmai įsigalioja jų priėmimo dieną.

Jie netenka galios praėjus 24 mėnesiams nuo 3 straipsnio 3 dalyje nurodyto finansavimo susitarimo sudarymo datos arba praėjus 6 mėnesiams nuo jų priėmimo, jeigu iki tol nesudaromas joks finansavimo susitarimas.

6 straipsnis

Šie bendrieji veiksmai skelbiami Europos Sąjungos oficialiajame leidinyje.

(1) OL L 65, 2006 3 7, p. 51.

(2) OL C 57, 2006 3 9, p. 1.

(3) OL L 88, 2006 3 25, p. 65.

PRIEDAS

FINANSUOTINŲ PROJEKTŲ APRAŠYMAS

1. Bendrieji tikslai

Šių bendrųjų veiksmų bendras tikslas – vykdant toliau aprašytus projektus remti BTWC, ypač aspektų, susijusių su laboratorijose ir kituose objektuose naudojamų mikrobinių ar kitų biologinių medžiagų ir toksinų sauga ir saugumu, įskaitant prireikus jų pervežimo metu, įgyvendinimą, kad būtų užkirstas kelias neteisėtai prieigai prie tokių medžiagų bei toksinų ir jų perkėlimui.

Be to, jais ugdomas sąmoningumas biologinės rizikos valdymo veiksmų srityje ir skatinami, visų pirma 2 projektu, geros nacionalinės laboratorinės praktikos principų ir reagavimo į biologinių medžiagų keliamą grėsmę veiksmų derinimas su bendru nacionaliniu pasirengimu biologinei rizikai.

2. Konkretūs kiekvieno projekto tikslai

Toliau aprašyti projektai skirti trims ypatingą susirūpinimą keliančioms sritims, susijusioms su atsitiktiniu ligų plitimu ir tyčiniu jų išplatinimu:

1) Rizika, kad teroristai ar kiti nusikalstami asmenys gali turėti prieigą prie pavojingų biologinių patogenų ir (arba) toksinų. Būtina užkirsti kelią teroristų ketinimui gauti ligą sukeliančių medžiagų ir jas naudoti kaip ginklą. Tokie įvykiai, kaip 2001 m. Jungtinėse Valstijose siuntinėjami laiškai su juodligės sporomis, gali sukelti didelių politinių ir ekonominių problemų.

2) Labai išaugo naujų laboratorijų, pirmiausia laboratorijų, kurių medžiagų izoliavimo lygis turi būti aukštas, tačiau kurios smarkiai atsilieka įgyvendinant atitinkamos biologinės saugos ir biologinio saugumo standartus, skaičius. Pastaraisiais metais daug šalių, įskaitant šalis, kurių ištekliai yra riboti, skyrė lėšų laboratorijų, kurių medžiagų izoliavimo lygis turi būti aukštas, statybai. Nors tai turėtų užtikrinti šalių mokslininkams galimybę įgyti patirties tvarkant pavojingus patogenus, pavyzdžiui SARS koronavirusus arba virusinės hemoraginės karštligės virusus, tai taip pat gali kelti tam tikrą riziką, visų pirma šalyse, kurios neturi galimybių skirti pakankamai lėšų ilgalaikiam objektų eksploatavimui ir neužtikrina reikiamo personalo mokymo.

3) Incidentai laboratorijose ir atsitiktinis labai pavojingų biologinių medžiagų išleidimas į aplinką dėl netinkamos laboratorijų ir kitų objektų biologinės saugos ir biologinio saugumo praktikos ir dėl to, kad netinkamai laikomasi JT taisyklių dėl infekcinių medžiagų pakavimo ir vežimo. Trys atskiri SARS sukėlę nelaimingi atsitikimai, užfiksuoti 2003 m. ir 2004 m. Azijos laboratorijose, neseniai užfiksuota mirtis nuo Ebolos hemoraginės karštligės infekcijos, kuria buvo užsikrėsta Rusijos laboratorijoje, ir netinkami biologinės saugos veiksmai, dėl kurių buvo užsikrėsta infekcinėmis ligomis (tuliaremija ir melioidoze) JAV laboratorijose, yra pavyzdžiai, rodantys su nepakankama biologine sauga ir laboratorijų biologiniu saugumu susijusią riziką, kuriai mažinti reikia didesnių įsipareigojimų valdymo veiksmais ir organizuojant personalo mokymą, nepriklausomai nuo to, kokioje laboratorijoje (atliekančioje tyrimus su žmonėmis, vykdančioje bandymus su gyvūnais ar žemės ūkio laboratorijoje) darbuotojas veikia.

2.1. 1 projektas. Biologinės rizikos mažinimo valdymo veiksmų skatinimas regioninėmis ir nacionalinėmis informavimo priemonėmis

Projekto tikslas

Šio projekto tikslas – skatinti valstybes prisiimti atsakomybę už programų, skirtų išvengti atsitiktinio laboratorijose naudojamų biologinių medžiagų poveikio ar jų išleidimo į aplinką ir užkirsti kelią tyčiniam neteisėtam pasisavinimui ar netinkamam naudojimui, rengimą. Į šį projektą bus įtraukti sprendimus nacionalinės sveikatos politikos srityje priimantys asmenys ir laboratorijų vadovai bei darbuotojai, siekiant didinti jų pasiryžimą kurti biologinės saugos ir biologinio saugumo aplinką. Be to, projektu bus prisidedama prie biologinės rizikos mažinimo programų rengimo nacionaliniu, regioniniu ir tarptautiniu lygiu, įskaitant tuo, kad bus plėtojami laboratorijų tinklai ir vienodai interpretuojama biologinės saugos ir laboratorijų biologinio saugumo sąvoka regiono šalyse, siekiant skatinti skaidrumą ir įsipareigojimą laikytis biologinės etikos reikalavimų (įskaitant neplatinimo skatinimą). Siekiant užtikrinti suderintą ir visapusišką požiūrį į biologinės rizikos mažinimą, ypatingas dėmesys bus skirtas tarpšakinių tinklų, apimančių visuomenės sveikatos ir kitus sektorius, pavyzdžiui, gyvūnų sveikatos ir aplinkos sektorius, plėtojimui.

Projekto rezultatai:

i) regionai ir šalys bus užmezgusios aktyvų dialogą dėl klausimų, susijusių su laboratorijose ir kituose objektuose naudojamų pavojingų biologinių medžiagų ir toksinų sauga ir saugumu;

ii) bus apibrėžti laboratorijų biologinės saugos ir biologinio saugumo veiksmai;

iii) bus remiamas nacionalinių planų, visų pirma atitinkančių Tarptautines sveikatos priežiūros taisykles (TSPT), taisykles dėl patogenų ir kontrolės priemones, rengimas, kad būtų didinama ypač užkrečiamų medžiagų tvarkymo sauga ir saugumas;

iv) bus parengtos mokymo programos, skirtos mokyti politinius sprendimus priimančius asmenis, laboratorijų vadovus ir laboratorijų personalą biologinės rizikos mažinimo veiksmų (jose bus numatyti biologinės etikos klausimai ir elgesio kodekso skatinimas);

v) bus numatytos nacionalinių suinteresuotų subjektų tarpusavio ryšių ir ryšių su tarptautinėmis organizacijomis (įskaitant Maisto ir žemės ūkio organizaciją (FAO), Tarptautinį epizootijų biurą (OIE) ir Tarptautinę augalų apsaugos konvenciją (IPPC)) palaikymo priemonės, siekiant palaikyti jų veiklą ir užtikrinti, kad jie taptų atsakingais pasauliniais partneriais regioninėse profesinėse bendruomenėse ir tarptautiniuose tinkluose.

Projekto aprašymas

a) Bus rengiami regioniniai informavimo seminarai, siekiant ugdyti sąmoningumą biologinės rizikos mažinimo valdymo klausimais ir numatyti konkrečioms šalims skirtas veiklos iniciatyvas biologinės saugos ir biologinio saugumo srityje.

2006 m. Pasaulio sveikatos organizacija (PSO) surengė sąmoningumo biologinės rizikos mažinimo valdymo klausimais ugdymo seminarus Centrinėje ir Pietų Amerikoje, Viduržemio jūros regiono rytinėse šalyse ir anglakalbėse Afrikos šalyse. Šiuo projektu bus užbaigtas pirmasis bendro pobūdžio sąmoningumo ugdymo ciklas likusiuose regionuose ir užtikrinta, kad šios pastangos bus tęsiamos konkretesnėmis informavimo kampanijomis, siekiant reaguoti į specifinius šalių atrinktuose regionuose poreikius, įskaitant biologinės etikos ir elgesio kodeksų srityse. Siekiant išvengti pastangų dubliavimosi ir koordinuoti bei suderinti požiūrius, PSO konsultuosis su atitinkamais suinteresuotais subjektais ir donorais (tarptautiniais dalyviais ir nevyriausybinėmis organizacijomis) dėl vykdomų projektų ir paramos poreikių.

Planuojama surengti penkis regioninius seminarus, kurie gali būti skirti šiems regionams: Afrikai į pietus nuo Sacharos, Pietų Amerikai, Pietų ir Pietryčių Azijai, Rytų Azijai/Ramiojo vandenyno vakarinėms šalims, Vidurinės Azijos ir Rytų Europos šalims (įskaitant Rusiją).

b) Konsultacijos su atitinkamomis kompetentingomis institucijomis, siekiant jų įsipareigojimo įgyvendinti biologinės rizikos mažinimo valdymo priemones sveikatos sektoriuje.

PSO konsultuosis su atitinkamų sektorių kompetentingomis institucijomis ir etaloninių laboratorijų vadovais, siekdama paskatinti juos prisiimti įsipareigojimus biologinės rizikos mažinimo valdymo srityje. Planuojami bent keturi vizitai. Šalys, į kurias turi būti surengti vizitai, bus atrinktos Iniciatyviniam komitetui vykdant konsultacijų procesą, o atranka bus vykdoma atsižvelgiant į jų įsipareigojimus įgyvendinti neplatinimo politiką.

c) Bus rengiami atskiriems klausimams skirti išsamūs seminarai dėl biologinės rizikos mažinimo veiksmų

Politinius sprendimus sveikatos srityje priimantiems asmenims, laboratorijų vadovams ir personalui PSO surengs ne mažiau kaip du regioninius seminarus konkretiems klausimams nagrinėti, kurių tikslas – gerinti supratimą apie biologinės rizikos mažinimo veiksmus. Bus nagrinėjami su teisės aktais ir valdymu susiję klausimai, taip pat bus svarstoma, kaip pasirengti programų tvarumui kuriant tinklus, organizuojant seminarus ir pasitelkiant profesines bendruomenes. Seminarai bus skirti pirmiausia Viduržemio jūros regiono rytinėms šalims ir Rytų Europos šalims arba kitoms šalims, atitinkančioms šalių atrankos 2 projektui proceso kriterijus.

2.2. 2 projektas. Saugumo ir laboratorijų valdymo veiksmų griežtinimas atsižvelgiant į biologinę riziką (šalims skirtas demonstracinis modulis).

Projekto tikslai:

i) suplanuoti ir įvertinti reagavimo į visų pirma biologinių medžiagų ir toksinų keliamas grėsmes visuomenės sveikatai pajėgumus nacionalinio pasirengimo biologinei rizikai gerinimo srityje, užtikrinant sveikatos sektoriaus ryšius su užsienio reikalų, teisingumo, aplinkos, prekybos, žemės ūkio (ir gyvūnų sveikatos) ir žvalgybos sektoriais;

ii) sukurti forumą, skirtą informuoti atitinkamus nacionalinius suinteresuotus subjektus apie pasirengimą grėsmėms visuomenės sveikatai bei reagavimo pajėgumus ir sujungti juos į tinklą;

iii) parengti biologinės rizikos mažinimo valdymo planą, visų pirma dėl laboratorinės praktikos ir saugos, ir jį suderinti su integruotais nacionaliniais pasirengimo planais;

iv) įgyvendinti nacionalinį biologinės rizikos mažinimo valdymo planą, visų pirma laboratorinės praktikos ir saugos srities dalykus;

v) suplanuoti ir pagerinti nacionalinių laboratorijų veiklos rezultatus, pajėgumus ir tvarumą sujungiant jas su regioniniais ir tarptautiniais laboratorijų tinklais.

Projekto rezultatai:

i) bus sugriežtinta atrinktos šalies programa, skirta iki minimumo sumažinti biologinę riziką;

ii) nacionaliniai suinteresuoti subjektai geriau supras visuomenės sveikatos sektoriaus vaidmenį reaguojant į biologinius incidentus ir juo pasitikės;

iii) kilus biologiniam incidentui, reagavimo veiksmų imsis biologinės laboratorijos kartu su nacionaliniais suinteresuotais subjektais;

iv) geresnė laboratorijų sauga, kokybė ir veiklos rezultatai;

v) bus užtikrintas pripažintos laboratorijų kokybės ir sujungimo tęstinumas atliekant tinkamumo patikrinimą regioniniu ir tarptautiniu lygiu;

vi) bus užtikrintos šalies galimybės garantuoti pagrindinius laboratorijų pajėgumus pagal TSPT.

Projekto aprašymas

Siekiant pirmiau nurodytų tikslų projektas bus įgyvendinamas per atitinkamą laiką; projektui įgyvendinti reikės ir šalies, kurioje įgyvendinamas projektas, ir ES ilgalaikių įsipareigojimų. Projektas bus įgyvendinamas etapais. ES finansiškai remiamas komandiruotas ekspertas turėtų būti paskirtas toje šalyje vykdomo projekto vadovu.

Parengiamasis etapas

PSO nustatys keletą šalių kandidačių projektui įgyvendinti, kad Iniciatyvinis komitetas galėtų rekomenduoti ES valstybėms narėms tinkamą kandidatę. Atrankos kriterijais pirmiausia bus atsižvelgiama į neplatinimo klausimus. PSO ir pirmininkaujanti valstybė narė, padedama Generalinio sekretoriaus-vyriausiojo įgaliotinio, surengs tiriamąsias diskusijas su šalimis kandidatėmis. Remdamasi šių diskusijų metu pasiekta pažanga, PSO surengs preliminarius šalių išankstinio įvertinimo vizitus, susijusius su kitu projekto etapu. PSO paskirs už projektą atsakingą pareigūną, kuris turi būti vienos iš ES valstybių narių pilietis.

Pasibaigus šiam parengiamajam procesui ES (kuriai atstovauja pirmininkaujanti valstybė narė, padedama Generalinio sekretoriaus-vyriausiojo įgaliotinio), PSO ir atrinkta šalis pasirašys susitarimo memorandumą.

Įvertinimo etapas

Įvertinimo etapo metu PSO įvertins atrinktos šalies nacionalinę veiklą biologinių medžiagų srityje bei turimas lėšas ir padės jas suderinti su nacionalinėmis pasirengimo bei reagavimo į biologinius incidentus priemonėmis. Šio etapo metu bus užbaigtas biologinių incidentų vertinimas bei parengtas koordinavimo planas, siekiant informuoti visus suinteresuotus subjektus apie nacionalines pasirengimo biologiniams incidentams priemones, o nacionaliniame pasirengimo tarptautinį susirūpinimą keliantiems biologinėms grėsmėms ir incidentams ir nelaimėms visuomenės sveikatos srityje plane bus pradėtas visuomenės sveikatos sektoriaus pareigų derinimas.

Techninės pagalbos etapas

Šio etapo metu bus siekiama tobulinti laboratorinės praktikos principus, skirtus reaguoti į tarptautinį susirūpinimą keliančius įvykius visuomenės sveikatos srityje, ir užtikrinti, kad laboratorijų veikla būtų saugi, o veiklos rezultatai patikrinti nacionaliniu, regioniniu ir tarptautiniu lygiu. Siekiant šių tikslų atsakingiems suinteresuotiems subjektams bus organizuojamas mokymas visuomenės sveikatos ir reagavimo biologinės grėsmės atveju klausimais. Bus parengti laboratorijų infrastruktūros planai, o šalių biologinės saugos specialistams bus užtikrintas sujungimas su tarptautiniais tinklais, įskaitant dalyvavimą tarptautinių biologinės saugos asociacijų kasmetiniuose susitikimuose ir konferencijose.

Vertinimo etapas

PSO kas tris mėnesius ir bendradarbiaudama su atrinkta šalimi parengs ataskaitas, kuriose biologinės saugos ir biologinio saugumo požiūriu bus įvertintas nacionalinių pasirengimo biologinėms grėsmės planų įgyvendinimas bei nacionalinių laboratorijų veikla, ir šias įvertinimo ataskaitas perduos pirmininkaujančiai valstybei narei, kuriai padeda Generalinis sekretorius-vyriausiasis įgaliotinis, ir Komisijai.

3. Trukmė

Numatoma visa šių bendrųjų veiksmų įgyvendinimo trukmė yra 24 mėnesiai.

4. Naudos gavėjai

Naudos gavėjai yra valstybės, kurios yra BTWC Šalys, arba valstybės, pradėjusios ratifikavimo ir (arba) prisijungimo procesą. Bendrieji veiksmai visų pirma skirti šalims ir regionams, kurie yra pažeidžiami dėl nesaugios biologinių laboratorijų praktikos, dėl kurios padidėja didelių pasekmių turinčių mikroorganizmų ir jų produktų praradimo, vagystės ir netinkamo naudojimo rizika.

5. Įgyvendinantis subjektas

Pirmininkaujanti valstybė narė, kuriai padeda Generalinis sekretorius-vyriausiasis įgaliotinis, atsako už šių bendrųjų veiksmų įgyvendinimą ir priežiūrą. Pirmininkaujanti valstybė narė turi pavesti Pasaulio sveikatos organizacijai techninį gyvendinimą.

Projektus įgyvendins PSO darbuotojai atitinkamai bendradarbiaudami su PSO valstybėmis narėmis (jų ekspertais), visų pirma su ES valstybėmis narėmis. Tuo atveju, jei projektui įgyvendinti būtų samdomi nauji darbuotojai, pirmenybė turėtų būti teikiama ES valstybių narių piliečiams. Bendrųjų veiksmų įgyvendinimo priežiūrą vykdys Iniciatyvinis komitetas, kurį sudarys PSO atstovai, ES pirmininkaujanti valstybė narė, padedama Generalinio sekretoriaus-vyriausiojo įgaliotinio, ir Komisija. Siekiant įvertinti pažangą ir aptarti su įgyvendinimu susijusius klausimus, Iniciatyvinis komitetas rengs posėdžius kai būtina, tačiau ne rečiau kaip du kartus per metus. Tai daroma siekiant užtikrinti bendro projekto įgyvendinimo ir įvertinimo ataskaitų suderinamumą. Be to, Iniciatyvinis komitetas atrinks šalis 1 b ir 2 projektams.